作者:劉長卿
標題:夜宴洛陽程九主簿宅送楊三山人往天臺尋智者禪師隱居
內容:東林問逋客，何處棲幽偏。滿腹萬餘卷，息機三十年。志圖良已久，鬢髮空蒼然。調嘯寄疏曠，形骸如棄捐。本家關西族，別業嵩陽田。雲臥能獨往，山棲幸周旋。垂竿不在魚，賣藥不為錢。藜杖閑倚壁，松花常醉眠。頃辭青溪隱，來訪赤縣仙。南畝自甘賤，中朝唯愛賢。仍空世諦法，遠結天臺緣。魏闕從此去，滄洲知所便。主人瓊枝秀，寵別瑤華篇。落日掃塵榻，春風吹客船。此行頗自適，物外誰能牽。弄棹白蘋裡，掛帆飛鳥邊。落潮見孤嶼，徹底觀澄漣。雁過湖上月，猿聲峰際天。群峰趨海嶠，千里黛相連。遙倚赤城上，曈曈初日圓。昔聞智公隱，此地常安禪。千載已如夢，一燈今尚傳。雲龕閉遺影，石窟無人煙。古寺暗喬木，春崖鳴細泉。流塵既寂寞，緬想增嬋娟。山鳥怨庭樹，門人思步蓮。夷猶懷永路，悵望臨清川。漁人來夢裡，沙鷗飛眼前。獨遊豈易愜，群動多相纏。羨爾五湖夜，往來閑扣舷。